62022TJ0034_RES
Kawża T‑34/22
Consorziu di i Salamaghji Corsi - Consortium des Charcutiers Corses et
vs
Il-Kummissjoni Ewropea
Sentenza tal-Qorti Ġenerali (It-Tieni Awla Estiża) tat‑12 ta’ Lulju 2023
“Indikazzjoni ġeografika protetta – Denominazzjoni ta’ oriġini protetta – Applikazzjonijiet għal indikazzjonijiet ġeografiċi protetti ‘Jambon sec de l’l’Île de Beauté’, ‘Lonzo de l’Île de Beauté’ u ‘Coppa de l’Île de Beauté’ – Denominazzjonijiet ta’ oriġini protetti preċedenti ‘Jambon sec de Corse – Prisuttu’, ‘Lonzo de Corse’ – Lonzu’ u ‘Coppa de Corse – Coppa di Corsica’ – Eliġibbiltà tal-ismijiet – Evokazzjoni – Artikolu 7(1)(a) u Artikolu 13(1)(b) tar-Regolament (UE) Nru 1151/2012 – Portata tal-kontroll mill-Kummissjoni tal-applikazzjonijiet għal reġistrazzjoni – Artikolu 50(1) u Artikolu 52(1) tar-Regolament Nru 1151/2012 – Żball ta’ evalwazzjoni”
Agrikoltura – Leġiżlazzjonijiet uniformi – Protezzjoni tal-indikazzjonijiet ġeografiċi u tad-denominazzjonijiet ta’ oriġini tal-prodotti agrikoli u tal-prodotti tal-ikel – Regolament Nru°1151/2012 – Tqassim tal-kompetenzi bejn l-Istati Membri u l-Kummissjoni
(Regolament tal-Parlament Ewropew u tal-Kunsill Nru 1151/2012)
(ara l-punti 21, 71 u 75)
Agrikoltura – Leġiżlazzjonijiet uniformi – Protezzjoni tal-indikazzjonijiet ġeografiċi u tad-denominazzjonijiet ta’ oriġini tal-prodotti agrikoli u tal-prodotti tal-ikel – Regolament Nru 1151/2012 – Proċedura ta’ reġistrazzjoni – Obbligu tal-Kummissjoni li tivverifika li l-kundizzjonijiet ta’ reġistrazzjoni huma ssodisfatti – Portata – Protezzjoni tal-ismijiet diġà rreġistrati
(Regolament tal-Parlament Ewropew u tal-Kunsill Nru 1151/2012, premessa 58 u Artikoli 7(1)(a), 13(1)(a) u (b), 50(1) u 52(1))
(ara l-punti 22 sa 24, u 41 sa 44)
Agrikoltura – Leġiżlazzjonijiet uniformi – Protezzjoni tal-indikazzjonijiet ġeografiċi u tad-denominazzjonijiet ta’ oriġini tal-prodotti agrikoli u tal-prodotti tal-ikel – Regolament Nru 1151/2012 – Protezzjoni tal-ismijiet irreġistrati – Deċiżjoni ta’ reġistrazzjoni jew ta’ ċaħda tal-Kummissjoni – Bażi legali
(Regolament tal-Parlament Ewropew u tal-Kunsill Nru 1151/2012, Artikoli 7(1)(a) u 13(1)(b))
(ara l-punti 29 sa 40)
Agrikoltura – Leġiżlazzjonijiet uniformi – Protezzjoni tal-indikazzjonijiet ġeografiċi u tad-denominazzjonijiet ta’ oriġini tal-prodotti agrikoli u tal-prodotti tal-ikel – Regolament Nru 1151/2012 – Proċedura ta’ reġistrazzjoni – Obbligu tal-Kummissjoni li tivverifika li l-kundizzjonijiet ta’ reġistrazzjoni huma ssodisfatti – Marġni ta’ evalwazzjoni – Deċiżjoni ta’ qorti nazzjonali li kisbet l-awtorità ta’ res judicata – Assenza ta’ effett
(Regolament tal-Parlament Ewropew u tal-Kunsill Nru 1151/2012, premessa 58 u Artikoli 50 u 52)
(ara l-punti 54, 58 sa 64, u 73)
Agrikoltura – Leġiżlazzjonijiet uniformi – Protezzjoni tal-indikazzjonijiet ġeografiċi u tad-denominazzjonijiet ta’ oriġini tal-prodotti agrikoli u tal-prodotti tal-ikel – Regolament Nru 1151/2012 – Protezzjoni tal-ismijiet irreġistrati – Użu ħażin, imitazzjoni jew evokazzjoni ta’ denominazzjoni protetta – Evokazzjoni tal-isem protett – Kunċett – Kriterji
(Regolamenti tal-Parlament Ewropew u tal-Kunsill Nru 1151/2012, Artikolu 13(1)(b) u Nru 1308/2013, Artikolu 103(2)(b))
(ara l-punt 77)
Sunt
Applikazzjonijiet għal reġistrazzjoni ta’ ismijiet bħala IĠP: il-Kummissjoni ma hijiex marbuta bl-evalwazzjoni minn qabel tal-awtoritajiet nazzjonali
Hija għandha marġni ta’ evalwazzjoni awtonomu sabiex tivverifika jekk tali applikazzjoni tissodisfax il-kundizzjonijiet ta’ eliġibbiltà għal reġistrazzjoni previsti mid-dritt tal-Unjoni
L-ismijiet “Jambon sec de Corse”/“Jambon sec de Corse – Prisuttu”, “Lonzo de Corse”/“Lonzo de Corse – Lonzu” u “Coppa de Corse”/“Coppa de Corse – Coppa di Corsica” kienu s-suġġett, fl‑2014, ta’ reġistrazzjoni bħala denominazzjonijiet ta’ oriġini protetti (DOP) (
1
).
Fl‑2015, il-Cunsorziu di i Salamaghji Corsi - Consortium des Charcutiers Corses (iktar ’il quddiem il-“Consortium”) talab lill-awtoritajiet nazzjonali Franċiżi, skont ir-Regolament Nru 1151/2012 (
2
), jirreġistraw l-ismijiet “Jambon sec de l’Île de Beauté”, “Lonzo de l’Île de Beauté”, u ”Coppa de l’Île de Beauté” bħala indikazzjonijiet ġeografiċi protetti (IĠP).
Fl‑2018, dawn l-awtoritajiet adottaw digrieti li approvaw l-ispeċifikazzjonijiet korrispondenti, bil-għan li jiġu trażmessi lill-Kummissjoni Ewropea għall-approvazzjoni.
Is-sindakat detentur tal-ispeċifikazzjonijiet tad-DOP “Jambon sec de Corse – Prisuttu”, “Lonzo de Corse – Lonzu” u “Coppa de Corse – Coppa di Corsica” talab l-annullament ta’ dawn id-digrieti quddiem il-Conseil d’État (il-Kunsill tal-Istat, Franza). Huwa sostna li l-frażi “Île de Beauté” kienet timita jew tevoka l-kelma “Corse” u għaldaqstant kienet tagħti lok għal konfużjoni mal-ismijiet diġà rreġistrati bħala DOP. Il-Kunsill tal-Istat ċaħad din it-talba, minħabba, b’mod partikolari, li l-użu ta’ kliem differenti u d-differenza fil-protezzjoni mogħtija minn DOP, minn naħa, u minn IĠP, min-naħa l-oħra, kienu ta’ natura li jeskludu dan ir-riskju ta’ konfużjoni.
Permezz tad-Deċiżjoni ta’ Implimentazzjoni 2021/1879 (
3
), il-Kummissjoni madankollu rrifjutat ir-reġistrazzjoni tal-ismijiet “Jambon sec de l’Île de Beauté”, “Lonzo de l’Île de Beauté” u “Coppa de l’Île de Beauté” bħala IĠP. Hija qieset, fost l-oħrajn, li kien magħruf sew li l-isem “Île de Beauté” jikkostitwixxi perifrażi konswetudinarja li tirreferi, mingħajr ekwivoku, għal Korsika f’għajnejn il-konsumatur Franċiż. Għaldaqstant, l-ismijiet proposti kienu jikkostitwixxu ksur tal-protezzjoni mogħtija lid-DOP ikkonċernati mill-Artikolu 13(1)(b) tar-Regolament Nru 1151/2012 (
4
). Minħabba dan, huma ma kinux osservaw il-kundizzjonijiet ta’ eliġibbiltà għal reġistrazzjoni, jiġifieri l-Artikolu 7(1)(a) tar-Regolament Nru 1151/2012 (
5
).
Ir-rikors ippreżentat mill-Corsortium u minn uħud mill-membri tiegħu kontra din id-deċiżjoni ġie miċħud mill-Qorti Ġenerali.
Minkejja li kemm il-Qorti tal-Ġustizzja kif ukoll il-Qorti Ġenerali diġà kellhom l-opportunità jagħtu deċiżjoni dwar il-portata tal-kontroll mill-Kummissjoni fir-rigward ta’ applikazzjonijiet għal reġistrazzjoni, din il-kawża wasslet lill-Qorti Ġenerali tagħti deċiżjoni għall-ewwel darba dwar l-eliġibbiltà ta’ isem għal reġistrazzjoni, a fortiori wara li l-awtoritajiet u l-qrati nazzjonali qiesu li l-konsumaturi normalment informati u raġonevolment attenti u avżati ma jkollhomx, fil-preżenza tal-IĠP li tkun saret applikazzjoni għalihom, direttament f’moħħhom, bħala immaġni ta’ riferiment, il-prodotti li jibbenefikaw mid-DOP diġà rreġistrati. Barra minn hekk, kienet ukoll l-ewwel darba li l-Qorti Ġenerali tat deċiżjoni dwar il-possibbiltà, għall-Kummissjoni, li tirrifjuta r-reġistrazzjoni ta’ isem abbażi ta’ qari flimkien tal-Artikolu 7(1)(a) u tal-Artikolu 13(1)(b) tar-Regolament Nru 1151/2012.
Il-kunsiderazzjonijiet tal-Qorti Ġenerali
Il-Qorti Ġenerali ċaħdet il-motiv li jgħid li l-Kummissjoni marret lil hinn mill-kompetenzi tagħha u kisret l-awtorità ta’ res judicata.
Rigward il-kompetenza tal-Kummissjoni, il-Qorti Ġenerali kkonstatat, l-ewwel, li l-Artikolu 7(1)(a) tar-Regolament Nru 1151/2012, moqri flimkien mal-Artikolu 13(1)(b) tal-istess regolament, jista’ jikkostitwixxi bażi legali valida għar-rifjut tar-reġistrazzjoni ta’ isem. Huwa minnu li l-Artikolu 7(1)(a) tar-Regolament Nru 1151/2012 huwa speċifikament relatat mal-“ispeċifikazzjonijiet tal-prodott” tal-isem li jkun is-suġġett ta’ applikazzjoni għal protezzjoni. Madankollu, il-kwistjoni tal-evokazzjoni msemmija fl-Artikolu 13 hija relatata mal-eliġibbiltà għal reġistrazzjoni skont din id-dispożizzjoni. Fil-fatt, il-Kummissjoni għandha tevalwa, konformement mal-Artikolu 50(1) tar-Regolament Nru 1151/2012, moqri fid-dawl tal-premessa 58 tiegħu, wara eżami fid-dettall, jekk l-ispeċifikazzjonijiet li jakkumpanjaw l-applikazzjoni għal reġistrazzjoni jkunx fihom l-elementi meħtieġa minn dan ir-regolament u jekk dawn l-elementi jkunux jidhru li huma vvizzjati bi żbalji manifesti.
Dawn l-ispeċifikazzjonijiet, li t-tfassil tagħhom jikkostitwixxi stadju neċessarju tal-proċedura ta’ reġistrazzjoni, għandhom b’mod partikolari jinkludu l-isem li tiegħu tkun qiegħda tintalab il-protezzjoni kif “jintuża fil-kummerċ jew fil-lingwaġġ komuni”. Minn dan isegwi li l-Kummissjoni għandha tivverifika li dan l-użu ma jiksirx il-protezzjoni kontra l-evokazzjoni prevista fl-Artikolu 13(1)(b) tar-Regolament Nru 1151/2012. Fil-fatt, l-ammissjoni tar-reġistrazzjoni ta’ IĠP meta din tkun evokatriċi ta’ DOP diġà rreġistrata ċċaħħad mill-effett utli l-protezzjoni prevista mill-Artikolu 13(1)(b), peress li ladarba dan l-isem jiġi rreġistrat bħala IĠP, id-denominazzjoni rreġistrata preċedentement bħala DOP ma tkunx tista’ tibbenefika iktar mill-protezzjoni prevista fl-imsemmija dispożizzjoni fir-rigward tal-imsemmija DOP.
Għaldaqstant, il-Kummissjoni ma tistax tkun obbligata tawtorizza r-reġistrazzjoni ta’ isem jekk hija tqis illegali l-użu tiegħu fil-kummerċ.
It-tieni, il-Qorti Ġenerali ppreċiżat il-portata tal-eżami mill-Kummissjoni tal-konformità tal-ismijiet mal-kundizzjonijiet stabbiliti fir-Regolament Nru 1151/2012.
F’dan ir-rigward, il-Kummissjoni għandha twettaq (
6
) eżami fil-fond, b’mezzi xierqa, tal-applikazzjonijiet, sabiex tiżgura ruħha li dawn ma jinkludux żbalji manifesti u li huma jkunu ħadu inkunsiderazzjoni d-dritt tal-Unjoni u l-interessi tal-partijiet ikkonċernati barra mill-Istat Membru ta’ applikazzjoni.
It-tielet, il-Kummissjoni għandha marġni ta’ evalwazzjoni differenti skont jekk ikunx l-ewwel stadju tal-proċedura ta’ reġistrazzjoni ta’ isem, jiġifieri dak li matulu jinġabru d-dokumenti li jikkostitwixxu l-fajl tal-applikazzjoni għal reġistrazzjoni li l-awtoritajiet nazzjonali eventwalment jibagħtu lill-Kummissjoni, jew it-tieni stadju ta’ din il-proċedura, jiġifieri l-eżami tagħha stess tal-applikazzjonijiet għal reġistrazzjoni.
Minkejja li mill-ġurisprudenza (
7
) jirriżulta li, fir-rigward tal-ewwel wieħed minn dawn iż-żewġ stadji, il-Kummissjoni għandha biss marġni ta’ evalwazzjoni “limitat, jew saħansitra ineżistenti”, hija għandha marġni ta’ evalwazzjoni awtonomu fir-rigward tad-deċiżjoni li tirreġistra isem bħala DOP jew IĠP fid-dawl tal-kundizzjonijiet ta’ eliġibbiltà għal reġistrazzjoni previsti fl-Artikolu 7(1)(a) tar-Regolament Nru 1151/2012, moqri flimkien mal-Artikolu 13(1)(b) tal-imsemmi regolament.
Fir-rigward ta’ allegat ksur tal-awtorità ta’ res judicata, il-Qorti Ġenerali sostniet ukoll li deċiżjoni ta’ qorti nazzjonali li tkun kisbet l-awtorità ta’ res judicata, liema deċiżjoni tistabbilixxi li ma kienx hemm riskju, għal konsumaturi normalment informati u raġonevolment attenti u avżati, ta’ evokazzjoni bejn id-DOP irreġistrati u l-IĠP li għalihom saret applikazzjoni, ma tistax tiġi invokata sabiex tiġi kkontestata l-evalwazzjoni awtonoma tal-Kummissjoni ta’ dawn il-kundizzjonijiet ta’ eliġibbiltà.
(
1
)	Rispettivament, bir-Regolament ta' Implimentazzjoni tal-Kummissjoni (UE) Nru 581/2014 tat‑28 ta’ Mejju 2014 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Jambon sec de Corse/Jambon sec de Corse — Prisuttu (DPO)] (ĠU 2014, L 160, p. 23), bir-Regolament ta' Implimentazzjoni tal-Kummissjoni (UE) Nru 580/2014 tat‑28 ta' Mejju 2014 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Lonzo de Corse/Lonzo de Corse — Lonzu (DPO)] (ĠU 2014, L 160, p. 21) u bir-Regolament ta' Implimentazzjoni tal-Kummissjoni (UE) Nru 582/2014 tat‑28 ta’ Mejju 2014 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti (Coppa de Corse/Coppa de Corse — Coppa di Corsica (DPO)) (ĠU 2014, L 160, p. 25).
(
2
)	Regolament (UE) Nru 1151/2012 tal-Parlament Ewropew u tal-Kunsill tal‑21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (ĠU 2012, L 343, p. 1, rettifiki fil-ĠU 2013, L 55, p. 27, fil-ĠU 2015, L 191, p. 10 u fil-ĠU 2019, L 216, p. 40).
(
3
)	Deċiżjoni ta’ Implimentazzjoni tal-Kummissjoni (UE) 2021/1879 tas‑26 ta’ Ottubru 2021 li tirrifjuta tliet applikazzjonijiet għall-protezzjoni ta’ isem bħala indikazzjoni ġeografika f’konformità mal-Artikolu 52(1) tar-Regolament (UE) Nru 1151/2012 tal-Parlament Ewropew u tal-Kunsill (“Jambon sec de l’Île de Beauté” (IĠP), “Lonzo de l’Île de Beauté” (IĠP), “Coppa de l’Île de Beauté” (IĠP)) (ĠU 2021, L 383, p. 1).
(
4
)	L-Artikolu 13 tar-Regolament Nru 1151/2012, dwar il-“protezzjoni”, jipprovdi, fil-punt b tal-ewwel paragrafu tiegħu li, “[l]-ismijiet irreġistrati għandhom ikunu protetti kontra: [...] (b) kwalunkwe użu skorrett, imitazzjoni jew evokazzjoni, anke jekk l-oriġini vera tal-prodotti jew tas-servizzi hija indikata jew jekk l-isem protett huwa tradott jew akkumpanjat b’espressjoni bħal “stil”, “tip”, “metodu”, “kif prodott fi”, “imitazzjoni” jew xi espressjoni simili, inkluż il-każ meta dawk il-prodotti jintużaw bħala ingredjent [...]”.
(
5
)	Skont l-Artikolu 7(1)(a) tar-Regolament Nru 1151/2012, intitolat “speċifikazzjonijiet tal-prodott”: “1. Denominazzjoni protetta tal-oriġini jew indikazzjoni ġeografika protetta, għandha tkun konformi ma’ speċifikazzjoni li għandu jkun fiha mill-inqas: (a) l-isem li għandu jiġi protett bħala denominazzjoni tal-oriġini jew indikazzjoni ġeografika, kif jintuża, kemm jekk fil-kummerċ kif ukoll jekk fil-lingwaġġ komuni [...].”
(
6
)	Skont il-premessa 58 u l-Artikolu 50(1) tar-Regolament Nru 1151/2012.
(
7
)	Sentenzi tad‑29 ta’ Jannar 2020, GAEC Jeanningros (C‑785/18, EU:C:2020:46), u tat‑23 ta’ April 2018, CRM vs Il-Kummissjoni (T‑43/15, mhux ippubblikata, EU:T:2018:208).